مأخوذة من مذكرات شخصية للكاتب. ملهاش أخت ولا مثيل. من أدب النوبة وده أدب قليل جدا بيعتبروها من أروع الروايات عن النوبة بعد رواية الشمندورة اللي بيعتبروها علامة مميزة في تاريخ الرواية المصرية. الأدب النوبي القليل ده حاجة روعة جدا ليه سمات خاصة انهم دايما بيهتموا بالوصف والتفاصيل ووصفهم للبيئة اللي حواليهم رقيق جدا وملهم جدا.. خصوصا ان البيئة نفسها مميزة وبسيطة كبساطة الناس أنفسهم. الرواية بتوصف معاناة أهل النوبة وتضحيتهم من اجل السد العالي. ضحوا بأيه؟. ضحوا بكل شيء ممكن يضحي بيه شعب أو جنس ضحوا بأرضهم ومقابر أجدادهم وبقايا تاريخهم. وحتى فرصتهم في اكتشاف حروف لغتهم اللي بتتناقلها الألسن بدون تدوين. واللي فشلوا في كتابتها بالحروف العربية او اللاتينية ، مقاطع صوتية لما تتكتب بالحروف العربية مثلا متكونش واضحة ، اكتشفوا أخيرا انها مكتوبة بحروف فرعونية في بعض المقابر ، لكن الاكتشاف لم يفيد في شيء لأن مسار السد غمر المقابر دي بالمياه. مبسوط بالرواية عموما مكنتش قريت أي حاجة عن النوبة قبل كدا. وكنت اظن انهم مجرد امتداد بشري للسودان وخلاص طلعوا مصريين أكتر من ناس كتير مننا. الرواية| الكتاب بيبرز ده من خلال مواقفهم وكلامهم عن مشروع السد العالي وتهجيرهم من جنوب السد لشماله
reviews (hotels, books, movies, products and a few airlines)